**LĒMUMS**

Liepājā

|  |  |
| --- | --- |
| 2023. gada 16. novembrī |  Nr.401/12(prot. Nr.12, 21.§) |

Par Dienvidkurzemes reģiona

atkritumu apsaimniekošanas plāna

2023.-2027. gadam apstiprināšanu

Pašvaldību likuma 4. panta pirmās daļas 1. punkts noteic, ka viena no pašvaldības autonomajām funkcijām ir organizēt iedzīvotājiem sadzīves atkritumu apsaimniekošanas pakalpojumus neatkarīgi no tā, kā īpašumā atrodas dzīvojamais fonds, un Pašvaldību likuma 10. panta pirmās daļas 21. punkts noteic, ka tikai pašvaldības domes kompetencē ir pieņemt lēmumus citos ārējos normatīvajos aktos paredzētajos gadījumos.

 Saskaņā ar Atkritumu apsaimniekošanas likuma (turpmāk – AAL) 10. panta otro daļu atkritumu apsaimniekošanas reģionā ietilpstošās pašvaldības izstrādā atkritumu apsaimniekošanas reģionālo plānu. Atkritumu apsaimniekošanas reģionālais plāns stājas spēkā pēc tam, kad to apstiprinājušas visas atkritumu apsaimniekošanas reģionā ietilpstošās pašvaldības.

 Ministru kabineta 2023. gada 13. jūnija noteikumu Nr.301 “Noteikumi par atkritumu apsaimniekošanas reģioniem” 2.1. apakšpunktā noteikts, ka viens no Latvijas atkritumu apsaimniekošanas reģioniem ir Dienvidkurzemes  atkritumu apsaimniekošanas reģions, savukārt minēto noteikumu pielikuma 1. tabulā ir noteikts, ka Dienvidkurzemes  atkritumu apsaimniekošanas reģionā ietilpst Liepājas, Dienvidkurzemes novada, Kuldīgas novada (Nīkrāces pagasts, Raņķu pagasts, Rudbāržu pagasts, Skrundas pilsēta, Skrundas pagasts) un Saldus novada administratīvā teritorija.

 Ministru kabineta 2021. gada 22. jūnija noteikumi Nr.397 “Noteikumi par atkritumu apsaimniekošanas valsts un reģionālajiem plāniem un atkritumu rašanās novēršanas valsts programmu” (turpmāk – Noteikumi Nr.397) nosaka atkritumu apsaimniekošanas reģionālajā plānā ietveramās prasības.

Savukārt AAL 10.1 panta pirmajā daļā cita starpā teikts, ka pašvaldības, izstrādājot atkritumu apsaimniekošanas reģionālo plānu, nosaka sadzīves atkritumu poligonu, kurā tiks turpināta sadzīves atkritumu apglabāšana, un sadzīves atkritumu poligona darbības noteikumus.

Ievērojot iepriekš minēto, Dienvidkurzemes atkritumu apsaimniekošanas reģionā esošās pašvaldības, tajā skaitā Liepājas valstspilsētas pašvaldība, piesaistot atbilstošus attiecīgās nozares speciālistus, ir izstrādājušas Dienvidkurzemes reģiona atkritumu apsaimniekošanas plāna 2023.‑2027. gadam (turpmāk arī – DKRAAP) projektu. Atbilstoši Noteikumu Nr.397 11. punktam DKRAAP projekts no 2022. gada 27. septembra līdz 31. oktobrim tika nodots sabiedriskai apspriešanai, pēc kuras, izvērtējot sabiedriskajā apspriešanā saņemtos iedzīvotāju priekšlikumus, DKRAAP projekts tika precizēts un, pamatojoties uz Vides pārraudzības valsts biroja (turpmāk – Birojs) 2022. gada 12. jūlija lēmumu Nr.4-02/40/2022 par stratēģiskā ietekmes uz vidi novērtējuma procedūras piemērošanu plānošanas dokumentam “Dienvidkurzemes reģionālais atkritumu apsaimniekošanas plāns 2023.-2027. gadam”, DKRAAP un Vides pārskata projekts iesniegts izvērtēšanai Birojā.

Ņemot vērā minēto un izskatot Biroja 2023. gada 26. septembra Atzinumu Nr.4-03/14/2023 “Par Dienvidkurzemes reģionālā atkritumu apsaimniekošanas plāna 2023.-2027. gadam Vides pārskatu”, kurā Birojs norāda, ka Vides pārskats kopumā atbilst normatīvo aktu prasībām, tajā ir ietverti secinājumi par vides problēmām un nepieciešamajiem risinājumiem to novēršanai, kā arī izskatot Liepājas valstspilsētas pašvaldības domes pastāvīgās Attīstības komitejas 2023. gada 9. novembra lēmumu (sēdes protokols Nr.11), Liepājas valstspilsētas pašvaldības dome **nolemj:**

Apstiprināt Dienvidkurzemes reģiona atkritumu apsaimniekošanas plānu 2023.-2027. gadam (pielikumā).

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Pašvaldības izpilddirektoram, izpilddirektora vietniekam īpašumu jautājumos, Attīstības pārvaldei, Vides nodaļai, Sabiedrisko attiecību un mārketinga daļai, SIA “LIEPĀJAS RAS”, Vides aizsardzības un reģionālās attīstības ministrijai |